**מורות כאימהות בכיתה של בית ספר יסודי: משא ומתן סביב צרכים עצמיים וצורכי אחרים**

התקציר נעשה על סמך:

Jennifer Hauver James. (September, 2010). Teachers as mothers in the elementary classroom: Negotiating the needs of self and other". *Gender and Education*, vol. 22, No. 5, pp. 521-534.

הרעיון של הוראה, כהמשך לתפקידים המסורתיים של אישה בבית, החל להתפתח בתחילת מאה ה-19, לאור הגברת האפשרויות העומדות לפני גברים בתעשייה ובמסחר, נקראו הנשים למלא את מקומם בחינוך. נשים נחשבו כמתאימות במיוחד להוראה, משום שהן מתאפיינות ביתר סבלנות וחוסן. כמו כן, הודגש הקשר בין האימהות לחינוך הילדים בכיתה. קריאה של זיכרונות מורות, שנכתבו החל מאמצע המאה ה-19, מרקע תרבותי שונה, אכן מראה כי שפת האכפתיות נטמעה עמוק בתיאורי היחסים והתפקידים שהן בוחרות לעצמן, כאשר תפקיד המורה נתפס כרחב הרבה יותר מאשר העברת ידע בתחומים כאלה או אחרים. באופן טבעי, ההוראה כעבודת נשים נחשבה קשורה לעבודות נשיות אחרות, כגון אחיות ועובדות סוציאליות, כאשר המכנה המשותף בין המקצועות האלה ברור: טיפול בצורכי אחרים בתחומים שונים. ההנחות התרבותיות על אודות הנטייה הטבעית של הנשים לאכפתיות ולטיפול תרמו ל"פמיניזציה" של מקצוע ההוראה במהלך ההיסטוריה. כיום, לאחר כ-200 שנה של התפתחות ההוראה כמקצוע נשי, מרבית המורים בארצות הברית הם נשים, כאשר בבתי הספר היסודיים מספר המורות מגיע ל-95% מהצוות הפדגוגי (ב-2005). חשוב לציין, כי גם היום ההנחות הבסיסיות לגבי זהותן המגדרית של מורות נשארו על כנן.

הקשר בין האכפתיות והטיפול (care) לבין ההוראה נתפס הדוק במיוחד בחינוך טרום בית הספר ובבתי הספר היסודיים. Nel Noddings, התיאורטיקנית המובילה של אתיקת האכפתיות בחינוך, מתארת את התהליך של דאגה וטיפול בצורכי התלמיד כהחלפת צרכים ורצונות עצמיים על ידי צרכים ורצונות של האחר. נודינגס מציינת, כי יחסי האכפתיות הם הדדיים: כל צד מזהה את הצרכים של הצד השני ונענה לרצונותיו. בדומה ליחסי אם-ילד, כך הם היחסים בין מורה לתלמיד, הדאגה והסיוע של המורה לתלמיד מתוגמלת על ידי ההבנה, כי ההשפעה הזאת היא אכן משמעותית ביותר עבור התלמיד. כמו כן, מורות ואימהות מתוגמלות על ידי הגברת תחושת השיוך שמתפתחת בעקבות יחסי האכפתיות.

המחקרים הפסיכולוגיים תומכים בהנחה, כי אכפתיות וטיפול בצורכי האחר תואמים לצורך הנשי הטבעי לבנות קשרים עם אחרים. כפי שטוענת Gilligan, פיתוח יחסי האכפתיות חיוני לכינון זהות נשית; נערות מגדירות את עצמן באמצעות יחסי האמפתיות עם אחרים. חשוב לציין, כי גיליגן מבקרת את הדעה, שיחסי האכפתיות בהכרח מבוססים על הקרבה עצמית וטוענת, כי פיתוח הזהות הנשית הוא תהליך של מציאת התחום האמצעי, שכולל גם את האני וגם את האחר. לעומת זאת, הביקורת שנמתחה נגד תורתה של גיליגן טוענת, כי הנטייה הטבעית לבניית הקשרים ואכפתיות אינה יכולה להסביר את העיצוב האישי של משמעות על ידי כל אישה ואישה; מודגש גם הצורך לקחת בחשבון את ההקשרים החברתיים והתרבותיים שמכוננים את חוויית הנשים. תפיסת זהויות הנשים והגברים כדיכוטומיות מחלישה ושוללת מנשים את היכולת של כינון משמעות משלהן.

המחקרים בתחום החינוך מצביעים על כך, שתפיסת הקשר בין האימהות לחינוך ולהוראה באה לידי ביטוי בפרקטיקה היום-יומית בכיתה. התייחסות החוקרים לקשר הזה יכולה להיות שונה. מצד אחד, נטען כי הבאת התכונות האימהיות לתוך הכיתה היא תהליך רצוי וכי ערכים של אתיקת האכפתיות משקפים עמדה אצילה ועליונה יותר ותורמים גם לילדים בבית הספר וגם לחברה בכללותה. מצד שני, חוקרות פמיניסטיות מנסות לנתח את המתחים הסמויים שקיימים בביצוע תפקידי הוראה ואימהות על ידי נשים. נטען, כי תפיסת ההוראה כמקצוע נשי בעיקרו לא רק קידמה את האינטרסים של הנשים בתרבות המודרנית, אלא גם חיבלה בהם. הפצת השיח של הוראה כעבודה אימהית במסגרת הנרטיב הפטריארכלי גורם להערכה נמוכה כלפי מקצוע המורה. כמו כן, נטען, כי עלינו להתייחס בביקורתיות להשלכות של אתיקת האכפתיות במה שקשור לצורך בהקרבה עצמית וכי יחסי האכפתיות האוטנטיים צומחים מעמדת החירות וכוללים לא רק דאגה לאחרים, אלא גם דאגה עצמית, שכן בנייה עצמית היא הבסיס לטיפול באחר.

על אף שהוויכוח סביב תפקיד החשיבה האימהית ואתיקת האכפתיות בעבודת המורה הוא בעל השלכות מעשיות משמעותית, הדיון ברובו נשאר ברמה התיאורטית. המחקר הנוכחי בא למלא את החסר. המחקר שהחוקרים ביצעו מתמקד בחוויות של שש מורות בבית ספר יסודי, כאשר במוקד המחקר עמדו ההיבטים השונים של הקשר בין האכפתיות והטיפול בצורכי האחר לבין מקצוע ההוראה, כפי שהוא נתפס בעיני המורות עצמן. המחקר נערך במהלך מחצית שנה וכלל תצפיות בכיתה, ראיונות אישיים ודיון קבוצתי עם המורות. בית הספר, שבו נערך המחקר, נמצא באזור המתאפיין בכמות גדולה של משפחות מהגרים, במיוחד לטיניים, שרבים מהם חיים מתחת לקו העוני. המורות שהשתתפו במחקר אינן גרות באזור זה ומשתייכות למעמד הביניים.

הממצא המרכזי של המחקר הוא תפיסתן של המורות, בעיני עצמן, כדמות אימהית בכיתה. דימוי זה מקבל חיזוק מתפיסתן אודות האימהות הלקויה, שאיתה מתמודדים התלמידים בבתיהם. האימהות בכיתה באה להשלים את מה שחסר לתלמידים בבית. לאור זאת, מורות רואות עצמן כאחראיות על ההתפתחות החברתית, הרגשית והמוסרית של התלמידים. כל אחת מהמורות מגדירה קצת אחרת את הדברים החסרים לתלמידים, שאותם היא מנסה להעניק: חוויות חיוביות משמעותיות, תחושת ביטחון ויציבות, הכנה לחיים מחוץ לכותלי בית הספר וכדומה. עם כל ההבדלים, המורות תמימות דעים בכך, שהתלמידים אינם מקבלים טיפול ותמיכה מתאימים מחוץ לבית הספר. במילים אחרות, חשיבתן על אודות חוויות התלמידים בנויה לפי הקווים המנחים של "דגם הליקוי" (deficit model), שתואר בהרחבה בספרות המקצועית. חשיבה זו נוצרת בעקבות היעדר הבנה לחוויות ולהווי התרבותי של משפחות המהגרים.

מה היא המשמעות של אימוץ התפקיד האימהי ולקיחת אחריות כה רחבה וכבדה עבור המורות עצמן? תפיסתן את תפקידן משקפת במידה ניכרת את השיח הפטריארכלי הדומיננטי על משמעות האכפתיות והטיפול באחרים כגורמים מרכזיים בחיי הנשים. שיח זה מגדיר אכפתיות כדאגה לצורכי האחרים, תוך כדי הקרבה עצמית. אכן, מילוי תפקיד זה דורש מהמורות להקדיש לעבודה הרבה יותר זמן, מעבר לשעות העבודה הרגילות. מילוי תפקיד זה גם דורש מהן חוסן רגשי ופיזי. מורה, המגלמת את האידיאל הזה, זוכה לתמיכה ולהערכה מצד עמיתות, לעומת זאת, סטייה ממנו והדגשת הצורך בדאגה לאינטרסים עצמיים נתקלת באי-הבנה. צרכיה של המורה אינם מוכרים כלגיטימיים. מצופה ממנה ליישם את הדימוי המסורתי של אכפתיות, תוך הקרבה אישית. הנרטיבים של המורות מזכירים, מבחינה מסוימת, את מילותיו של פריירה: המדוכאים בעת ובעונה אחת הם עצמם וגם המדכאים שאת תודעתם הם הפנימו. אכן התוצאה הפרדוקסאלית של הנרטיב הפמיניסטי של אתיקת האכפתיות בחינוך הוא, שהקרבה עצמית הפכה להיות לגורם המרכזי בתודעה העצמית ובזהות המקצועית של המורה. מרבית המורות במחקר היו מרוצות מהמצב והדגישו, כי עצם הטיפול בבעיות התלמידים מביא להם סיפוק ומהווה תגמול מספיק. הצורך שלהן הוא לטפל בצורכי האחרים. בהקשר זה ניתן להצביע על שתי השלכות:

* מורות נמצאות במצב שבו האושר ותחושת הסיפוק והמימוש העצמי המקצועי נמצא בידי תלמידיהן; למעשה, הן תלויות בהם.
* מורות שוללות את כל הצרכים האישיים, הנמצאים מעבר לזהות המורה, כלומר, הן אינן מסוגלות לדאוג לצרכיהן.

מאפיין נוסף של תפיסת האכפתיות אצל המורות הוא, שהטיפול בצורכי התלמידים נעשה במסגרת היחסים האישיים בין המורה לתלמיד, בלי מעורבות של הורים, משפחה או קהילה. בעצם, היות והמורות רואות את חיי התלמידים מחוץ לכותלי בית הספר כלקויים, הן סבורות, כי תפקידן "לשחרר" את התלמידים מהסביבה שבה הם חיים; שיתוף הפעולה עם המשפחה או הקהילה הופך להיות, אם כן, בלתי אפשרי לחלוטין. יש לציין, כי גם כל העיצוב של המסגרת הבית ספרית גורם לבידוד המורים ואינו מייצר תנאים לשיתוף פעולה עם גורמים נוספים. כתוצאה מכך, מורות מוצאות את עצמן במצב בעייתי מאוד. הן תופסות את הטיפול בצורכי האחרים כמרכיב עיקרי של זהותן המגדרית והמקצועית ולוקחות על עצמן את האחריות להשלים עבור תלמידיהן את היעדר האימהות הנכונה בבית. פירושו של דבר, שבמשך כשמונה שעות ביום המורה נמצאת במצב של אם, המגדלת לבד 25 ילדים.

ראינו כי התפיסה הדומיננטית של אכפתיות דורשת מהמורות לוותר מראש על איכות החיים האישית שלהן בתחומים הרגשיים, החברתיים והפיזיים. התנגדות לדרישה זו גוררת גינוי, התנכרות וצמצום האפשרויות להיחברות חברתית ומקצועית. האם ייתכן פיתרון אחר, כפי שהציעה גיליגן, המשלב בתוכו את האינטרסים של הסובייקט והאובייקט? יש להדגיש, כי במחקר שלנו הדרישה להקרבה עצמית לא באה מצד ההנהלה. להיפך, ראינו מקרים, שהמנהלת דווקא ניסתה לשמור על האינטרסים האישיים של המורות. פירוש הדבר, שהגורם המרכזי בכינון ובשעתוק של דימוי המורה כאם שחיה רק למען ילדיה ומקריבה עצמה למענם הוא המורות עצמן. מורות כופות על עצמן ועל עמיתיהן את התפיסות הדומיננטיות של אכפתיות וטיפול.

על מנת לפתח אתיקה של אכפתיות, שבמסגרתה הדאגה לתלמיד לא תהיה כרוכה דווקא בהקרבה עצמית מצד המורה, יש צורך בבחינה ביקורתית של שיח האכפתיות הדומיננטי. דרך אפשרית לבניית תפיסה אלטרנטיבית של "care" היא תפיסה של הדאגה והאכפתיות כפעילות קולקטיבית – הדורשת מעורבות של משפחות וקהילות בזיהוי צורכי התלמידים. במקרה שלנו, הכרת תפיסות החינוך המקובלות בקרב המהגרים הלטינים ושבירת דגם הלקות בהתייחסות לחיי התלמידים בסביבתם התרבותית, עשויות להוסיף אוטנטיות לעבודת המורות וגם להפחית את הלחץ שהן חוות בתור אם ברוכת ילדים, החייבת לגדלם לבד.